Газета Медицина для Вас № 04 от 16.05.18г

**ЖИТС –үкім емес**

Денсаулық адамның ең басты құндылығы, табиғат сыйлығы және төзімділіктің ғажап қоры болғанымен бағалауды қажет ететін аса нәзік қасиетті жүйе болып табылады.

Бірақ осы байлықты дер кезінде бағаламай, басына қатерлі сырқат келгенде кейбіреулердің үлкен өкінішке қалатынын жиі кездестіреміз. Бір сырқаттар бар әр түрлі тұрмыстық факторларға байланысты туындайтын немесе ойда жоқта оқыстан келетін, ал кей сырқаттар адамның өз денсаулығына немқұрайлы қарағанынан немесе білместіктен ұшырап жатады. Сондай дерттің бірі бүгінгі күні өте өзекті болып отырған АИТВ/ЖИТС дерті.

АИТВ мен ЖИТС жайында біз жиі естиміз, оқимыз, айтамыз. Бірақ дәл осындай қасіретке шалдыққан жандар қалай өмір сүріп жатқанын тіпті ойлағымыз да келмейді.

Ертең науқастардың қатарында сен, жақындарың, досың, сүйіктің болмас үшін, әрбір адам АИТВ-жұқпасынан сақтану жолдарын білу тиіс. Жұқтырудың үш жолы бар екендігі барлығымызға белгілі: жыныстық, қан арқылы және анадан балаға. Бұл ауру осал тобтардан баяғыда тыс шығып кетті, бүгінгі күні АИТВ-ны жұқтырудың ең кең тараған түрі-жыныстық жол. Жұқпаланғандардың 85%-ын 20-49 жас аралығындағы адамдар құрайды.Кейінгі кезде ерлер мен ерлер арасындағы жыныстық қатынас та белең алып отыр.Жыныстық қатынастың бұл түрінде жұғу қаупі аса жоғары.

ЖИТС – иммундық жүйенің зақымдануы нәтижесінде организмнің қорғану күші әлсіреуінен туған патологиялық күй. Бұл ауруды адамның иммундық тапшылық вирусы (АИТВ) тудырады. АИТВ ең алдымен адам ағзасының қорғаныштық тетіктерін зақымдап, оларды аурулар мен инфекцияларға қарсы тұра алмастай дәрменсіз етеді. АИТВ жұқтырған адамдар жылдар бойы өздерін дені сау адамдардай сезінеді және сыртқа да солай көрінеді, олар жылдар бойы осы ауруды жұқтырғанынан бейхабар жүруі де мүмкін. Бірақ жыл өткен сайын алғашқы белгілері біліне бастайды. Салмағы күрт төмендеп, үлкен дәрет созылмалы сұйық түрде кететін болып, әлсіздік белең алады, қоздырғыштар мен бактериялар тудыратын аурулар жиілей бастайды. Бірнеше жылдан, бәлкім айдан соң ауыр жұқпалы аурулар, ісіктер, орталық жүйке жүйесі қызметінің бұзылуы біліне бастайды. АИТВ адам ағзасында жылдар бойы тіршілік ете жүріп, басқа адамдарға да жұғуы мүмкін.

Сізде АИТВ инфекциясы бар-жоғын анықтау үшін күретамырдан қан тапсырып сараптама жасатуға болады.Сараптама нәтижесі медициналық құпия болып есептеледі және оны жария еткені үшін медицина қызметкері заң алдында жауапкершілікте болады. Сіздің сараптамаңыздың қорытындысын тұрғылықты жеріңізге, жұмысыңызға немесе оқу орныңызға жария етуге олардың құқы жоқ.

Біздің мемлекет АИТВ дәрежесі бар адам инфекцияны өзге тұлғаларға жұқтырудың тұрақты ошағы болып табылатынын жіті түсінеді, сондықтан

бұл шығындарды өз мойнына алып келеді.

Егер бұрын «ЖИТС» диагнозы үкім ретінде қабылданып келсе, қазір антиретровирустық терапияны қабылдаудың арқасында бұл диагнозбен өмір сүру көрсеткіші бірнеше жылдарға ұзарды.

Осы дертке ұшыраған адам дәрігер ңұсқамаларын бұлжытпай орындағанда, сондай-ақ зиянды дағдылардан арылып, өмір сүру сапасын арттырған жағдайында кез келген адам АИТВ дертімен де биологиялық қарттық жасқа дейін өмір сүру мүмкіндігіне ие. Ең бастысы, азаматтың өзіне сенімі, күш-жігері болуы керек. Ал АИТВ-ға шалдыққандарды емдеуге келсек, антиретровирустық терапия мен ВИЧ инфекциясының алдын алу шараларының шығыны республикалық бюджеттен қаржыландырылады.

«Халық денсаулығы және денсаулық сақтау жүйесі туралы» Қазақстан Республикасының 2009 жылғы 18 қыркүйектегі Кодексінің 19-тарауы бойынша АИТВ инфекциясын жұқтырғандарға және ЖИТС-пен ауыратын науқастарға медициналық-әлеуметтік көмек көрсету қарастырылған.

 112-113 баптары бойынша АИТВ инфекциясының және ЖИТС-тің профилактикасы, диагностикасы және оны емдеу мәселелеріндегі мемлекет кепілдіктері және АИТВ жұқтырған немесе ЖИТС-пен ауыратын адамдарды әлеуметтік қорғау көзделген.

Осы баптарда тегін негізде ерікті түрде жасырын және (немесе) құпия медициналық зерттеп-қараудың қолжетімділігі , психологиялық-әлеуметтік, заңдық және медициналық кеңестер беруге; тегін медициналық көмектің кепілдік берілген көлемі шегінде медициналық көмекке және дәрі-дәрмекпен қамтамасыз етуге; әлеуметтік және құқықтық қорғауға; ауруының сипатына байланысты қандай да бір кемсітушілік нысандарына жол бермеуі көрсетілген.

 АИТВ жұқтырған немесе ЖИТС-пен ауыратын адамдарды әлеуметтік қорғау:

1. АИТВ жұқтырған немесе ЖИТС-пен ауыратын балалардың мектепте және басқа оқу орындарында оқуы қамтамасыз етіледі.

2. АИТВ жұқтырған немесе ЖИТС-пен ауыратын адамдарды жұмыстан шығаруға, жұмысқа, мектеп жасына дейінгі балалар мекемелеріне және оқу орындарына қабылдаудан бас тартуға, заңды мүдделеріне нұқсан келтіруге, сол сияқты олардың туыстары мен жақындарының тұрғын үй және өзге де құқықтарына нұқсан келтіруге жол берілмейді.

**АИТВ-ны жұқтырып алмас үшін не істеу керек?**

- Қан арқылы жұқпаға тап болмас үшін – барлық медициналық емшараларды залалсыздандырылған, бір рет қолданылатын аспаптармен жасау керек. Инъекциялық есірткілерді тұтынатын адамдарға ортақ шприцтер мен ыдысты пайдалану болмайды. Пирсинг, татуаж, маникюр, педикюр, құлақ тесу сияқты түрлі косметикалық шараларда тек залалсыздандырылған аспаптарды пайдалану қажет. Бөтен қырыну аспаптарын, тіс щеткаларын, гигиеналық заттарын пайдаланбаңыз. Қан қалдықтары бар құралдардан абай болыңыз, себебі жарақаттану және ауру жұқтырып алу қаупі бар.

-некесіз, бейәдеп, кездейсоқ кез-келген жыныстық қатынастан аулақ болыңыз .Жыныстық партнер көп болған сайын ЖИТС жұқтыру қаупі арта түседі..

Егер сізде қандай бір сұрақ туындаса, тексеріліп, кеңестер алғыңыз келсе Астана қаласының ЖИТС орталығына хабарласыңыз.

Біздің мекен-жайымыз: Астана қаласы , І.Есенберлин көшесі 5/1

Сенім телефоны: 38-04-64 .

Есіңізде болсын: Сіздің денсаулығыңыз өзіңіздің қолыңызда!

 Астана қаласы әкімдігінің «ЖИТС-тың алдын алу және оған қарсы күрес орталығы» МКҚК –ның маманы **Ж.Смағұлова**